ผู้ว่าธปท.มั่นใจปีนี้จีดีพีโต4%
ธปท.ยืนยันปีนี้จีดีพีโตตามเป้า ครึ่งปีแรกขยายตัว 4% กว่า ย้ำไม่เกิดเงินฝืด หลังราคาน้ำมันจ่อขยับขึ้น
14 ก.พ. 2558

ธปท.ยืนยันปีนี้จีดีพีโตตามเป้า ครึ่งปีแรกขยายตัว 4% กว่า ย้ำไม่เกิดเงินฝืด หลังราคาน้ำมันจ่อขยับขึ้น
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ธปท.มองว่าครึ่งแรกของปีนี้ผลิตภัณฑ์มวลรวมในประเทศ (จีดีพี) จะขยายตัวได้ราว 4% กว่า และครึ่งปีหลังขยายตัวได้ 3% เศษ ทำให้ทั้งปีจีดีพีโต 4% ได้ตามคาด โดยเศรษฐกิจเริ่มฟื้นตัวอย่างค่อยเป็นค่อยไป โดยการอุปโภคบริโภค การท่องเที่ยวที่ฟื้นตัวกลับมาอย่างเห็นได้ชัด ส่วนการลงทุนเริ่มกลับมาเล็กน้อย ขณะที่การส่งออกยังไม่ดีนัก แต่เป็นเรื่องปกติของทุกประเทศ
อย่างไรก็ตาม สำนักงานคณะกรรมการพัฒนาการเศรษฐกิจและสังคมแห่งชาติ (สศช.) จะแถลงตัวเลขจีดีพีปี 2557 ในวันที่ 16 ก.พ.นี้ 
สำหรับข้อกังวลเรื่องภาวะเงินฝืดที่อาจจะเกิดขึ้นจากพฤติกรรมของประชาชนที่ระมัดระวังการใช้จ่ายมากขึ้น เพราะรอดูทิศทางของเศรษฐกิจและการดำเนินนโยบายของรัฐบาล นายประสาร กล่าวว่า คงปฏิเสธไม่ได้ว่าเป็นเรื่องของความรู้สึก แต่ ธปท.จะพิจารณาในภาพรวมเป็นหลัก โดยข้อมูลขณะนี้การบริโภคมีสัญญาณฟื้นตัวดีขึ้น แม้จะไม่ได้รวดเร็วมากนัก แต่ก็ไม่ช้าเสียทีเดียว
“ถ้าจะบอกว่าไทยเผชิญกับภาวะเงินฝืดทางเทคนิคก็คงไม่ใช่ เพราะเงินเฟ้อพื้นฐานยังไม่ได้ติดลบ ส่วนเงินเฟ้อทั่วไปที่ติดลบก็เป็นผลจากราคาน้ำมันต่ำ จึงพูดไม่ได้ว่ากำลังซื้อในประเทศถึงกับทรุด แต่ยอมรับว่าชะลอลง อย่างไรก็ดีภาวะเช่นนี้ไม่เรียกว่าภาวะเงินฝืด (Deflation)” ผู้ว่าการ ธปท.ระบุ
ทั้งนี้ ธปท.ประเมินเงินเฟ้อพื้นฐานปีนี้ที่ 1% ส่วนเงินเฟ้อทั่วไปอาจต่ำกว่าคาดเล็กน้อย แต่ไม่ติดลบ เพราะครึ่งหลังปีนี้เงินเฟ้อน่าจะเป็นบวกได้จากราคาน้ำมันที่มีทิศทางปรับตัวสูงขึ้น โดยคาดว่าจากนี้ไปราคาน้ำมันจะทยอยขยับขึ้นอย่างช้าๆ และปีหน้าจะกลับมาอยู่เหนือ 60 เหรียญสหรัฐ/บาร์เรล แต่คงไม่สูงไปถึง 100 เหรียญสหรัฐ/บาร์เรล 
นายทนง พิทยะ อดีต รมว.คลัง กล่าวว่า คณะกรรมการนโยบายการเงิน (กนง.) ควรจะปรับลดดอกเบี้ยอีกราว 0.5% เพื่อกระตุ้นเศรษฐกิจให้ฟื้นตัวอย่างแท้จริง โดยอาจจะลดลงคราวละ 0.25% จำนวน 2 ครั้งในปีนี้ เพื่อป้องกันกระแสเงินไหลเข้าที่มากเกินไป (ฮอตมันนี่) และป้องกันค่าเงินบาทไม่ให้ผันผวน ส่งผลดีต่อการส่งออก และเป็นไปตามแนวโน้มอัตราดอกเบี้ยต่ำทั่วโลก
อย่างไรก็ดี ปีนี้จีดีพีจะขยายตัว 3-3.5% เท่านั้น น้อยกว่าที่หลายฝ่ายประเมินไว้ว่าจะขขยายตัว 3.5-4.5% เนื่องจากโครงการลงทุนภาครัฐจะปฏิบัติได้จริงเพียง 80% ผลจากความล่าช้าของกระบวนการดำเนินการ ซึ่งหากการลงทุนของรัฐเดินได้ 100% จะทำให้เศรษฐกิจโตได้มากกว่า 4%